

**ŽUPAN**

**KLASA: 112-02/19-01/8**

**URBROJ: 2198/1-01-20-6**

**Zadar, 2. siječnja 2020. godine**

Na temelju članka 17. i 19. stavka 2. Zakona o službenicima i namještenicima u lokalnoj i područnoj (regionalnoj) samoupravi («Narodne novine» broj 86/08, 61/11, 4/18, 112/19), župan Zadarske županije, objavljuje

**UPUTE I OBAVIJESTI KANDIDATIMA**

**koji podnose prijave na javni natječaj za imenovanje pročelnika Ureda župana**

U „Narodnim novinama“ broj 129/2019 od 31. prosinca 2019. godine objavljen je javni natječaj za imenovanje pročelnika Ureda župana Zadarske županije, radno mjesto broj 1. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19, 21/19), 1 izvršitelj, na neodređeno vrijeme uz obvezni probni rad od tri mjeseca.

Od dana objave javnog natječaja u „Narodnim novinama“ počinje teći rok od 10 dana za podnošenje prijava na javni natječaj. Slijedom navedenog, posljednji dan za podnošenje prijava na javni natječaj je 10. siječnja 2020. godine. Prijava je podnesena u roku ako je prije isteka roka zaprimljena u pisarnici Zadarske županije, Božidara Petranovića 8, 23000 Zadar, a ako je prijava upućena poštom preporučeno ili predana ovlaštenom pružatelju poštanskih usluga kao preporučena pošiljka, dan predaje pošti, odnosno ovlaštenom pružatelju poštanskih usluga smatra se danom predaje javnopravnom tijelu kojem je upućena.

**I. Opis poslova radnog mjesta pročelnik, radno mjesto broj 1. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19, 21/19):**

- upravlja Odjelom, osigurava transparentan i učinkovit rada Odjela te odgovara za vlastiti rad i rad službenika u upravnom tijelu (15%);

- obavlja pravne i savjetodavne poslove za župana, sudjeluje u razvoju novih projekata, koordinira i surađuje s drugim odjelima i tijelima javne vlasti svih razina i drugim pravnim subjektima, vodi i nadzire organizaciju programa, predlaže politiku razvoja u područjima iz djelokruga Ureda, koordinira i daje smjernice za izradu strateških dokumenata, normativnih i drugih akata iz djelokruga Ureda, priprema akte iz nadležnosti za župana i Županijsku skupštinu. Koordinira suradnju s drugim upravnim tijelima u obavljanju zajedničkih poslova (35%);

- prati važeću zakonsku regulativu, ugovore, međunarodne ugovore te akte župana i Županijske skupštine (10%);

- vodi pripremu programa rada, izvješća o radu Ureda župana te sva ostala izvješća, kao i akte iz nadležnosti za sjednicu Kolegija župana i Županijske skupštine (15%);

- brine o isplatama s pozicija Ureda župana (5%);

- obavlja stručne poslove u svezi suradnje s drugim jedincima lokalne i područne (regionalne) samouprave te poslove u okviru međunarodne suradnje, donosi rješenja u upravnom postupku iz područja službeničkih odnosa za službenike i namještenike Odjela kojim rukovodi te druge poslove koji mu se povjere (20%).

**II. Podaci o plaći:**

Temeljem članka 8. Zakona o plaćama službenika i namještenika u lokalnoj i područnoj (regionalnoj) samoupravi („Narodne novine“ broj 28/10) plaću službenika, odnosno namještenika u upravnim odjelima i službama jedinica lokalne i područne (regionalne) samouprave čini umnožak koeficijenta složenosti poslova radnog mjesta na koje je službenik odnosno namještenik raspoređen i osnovice za obračun plaće, uvećan za 0,5 za svaku navršenu godinu radnog staža.

Koeficijent složenosti poslova radnog mjesta pročelnik, radno mjesto broj 1. je 4,00, utvrđen temeljem točke III. Odluke o koeficijentima za obračun plaća službenika i namještenika Zadarske županije utvrđenog pod rednim brojem 1., za radna mjesta 1. klasifikacijskog ranga („Službeni glasnik Zadarske županije“ broj 25/19).

Osnovica za izračun plaće utvrđena je Odlukom o visini osnovice za obračun plaća službenika i namještenika Zadarske županije („Službeni glasnik Zadarske županije“ broj 4/19).

**III. Način obavljanja prethodne provjere znanja i sposobnosti kandidata:**

Prethodna provjera znanja i sposobnosti kandidata temelji se na članku 22. Zakona o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08, 61/11, 4/18, 112/19), a provodi je tročlano Povjerenstvo za provedbu javnog natječaja imenovano od strane župana Zadarske županije.

Pravo pristupa na prethodnu provjeru znanja i sposobnosti imat će kandidati koji dostave pravovremene i potpune prijave te koji udovoljavaju propisanim i objavljenim uvjetima javnog natječaja, a poziv na prethodnu provjeru znanja i sposobnosti biti će objavljen na mrežnoj stranici Zadarske županije [www.zadarska-zupanija.hr](http://www.zadarska-zupanija.hr) ,te na oglasnoj ploči Doma Županije, Božidara Petranovića 8, Zadar, najmanje pet dana prije održavanja provjere.

Podnositelji nepravodobnih i nepotpunih prijava kao i podnositelji koji ne udovoljavaju propisanim i objavljenim uvjetima javnog natječaja neće se smatrati kandidatima, te će im biti upućena odgovarajuća pisana obavijest.

Prethodna provjera znanja i sposobnosti kandidata obavlja se putem pisane provjere znanja i intervjua.

Pravni izvori za pripremanje kandidata za prethodnu provjeru znanja i sposobnosti za radno mjesto pročelnik, radno mjesto broj 1. iz Pravilnika o unutarnjem redu upravnih tijela Zadarske županije („Službeni glasnik Zadarske županije“ broj 1/18, 2/19, 21/19), su sljedeći:

1. Zakon o pravu na pristup informacijama („Narodne novine“ broj 25/13, 85/15);

2. Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 123/17, 98/19);

3. Pravilnik o zaštiti osobnih podataka („Službeni glasnik Zadarske županije“ broj 20/19);

4. Statut Zadarske županije („Službeni glasnik Zadarske županije“ broj 15/09, 7/10, 11/10, 4/12, 2/13, 14/13, 3/18).

Izvori za pripremu kandidata objavljeni u «Narodnim novinama» dostupni su na mrežnoj stranici <https://narodne-novine.nn.hr/>, izvori objavljeni u „Službenom glasniku Zadarske županije“ dostupni su na linku <https://glasnik.zadarska-zupanija.hr/> .

Prethodna provjera znanja i sposobnosti kandidata obuhvaća:

- pisanu provjeru znanja iz područja navedenih u pravnim izvorima za pripremanje kandidata,

- pisanu provjeru znanja jednog svjetskog jezika (engleski, talijanski, njemački),

- intervju.

Za svaki dio provjere, kandidatima se dodjeljuje broj bodova od 1 do 10, te maksimalan broj bodova koje kandidat može ostvariti na prethodnoj provjeri znanja i sposobnosti je 30 bodova.

Pisana provjera znanja sastoji se od ukupno 20 pitanja. Bodovanje pisanog testiranja vršit će se na način da broj točnih odgovora bude podijeljen sa 2, što zaokruženo na jednu decimalu daje broj bodova postignutih na pisanom testu.

Maksimalan broj bodova koji kandidat može ostvariti na pisanom testu je 10 bodova.

Pisana provjera znanja jednog svjetskog jezika (engleski, talijanski, njemački) sastoji se od eseja na stranom jeziku. Maksimalan broj bodova koji kandidat može ostvariti na provjeri znanja jednog svjetskog jezika je 10 bodova.

Smatra se da je kandidat položio pisani test ako je ostvario najmanje ili više od 50% bodova na provedenom testiranju.

S kandidatom koji je na pisanoj provjeri znanja iz područja navedenih u pravnim izvorima za pripremanje kandidata i na pisanoj provjeri znanja jednog svjetskog jezika (engleski, talijanski, njemački), ostvario najmanje ili više od 50% ukupnog mogućeg broja bodova, Povjerenstvo za provedbu javnog natječaja provest će intervju.

Povjerenstvo kroz intervju s kandidatima utvrđuje interese, profesionalne ciljeve i motivaciju kandidata za rad na radnom mjestu za koje su podnijeli prijavu.

Intervju se boduje na način da svaki član Povjerenstva boduje kandidata, od 1 do 10, te se zbroj njihovih bodova dijeli s brojem članova Povjerenstva, i dobiveni iznos čini (prosjek) bodovne ocjene.

Maksimalan broj bodova koji kandidat može ostvariti na intervjuu je 10 bodova.

**IV. U nastavku donosimo još nekoliko informacija o javno natječajnom postupku:**

1. Molimo podnositelje u prijavi navesti sve podatke i priložiti svu traženu dokumentaciju naznačenu u javnom natječaju budući da manjak samo jednog dokumenta isključuje podnositelja iz statusa kandidata. Ukoliko utvrdite da je potrebno dopuniti prijavu koju ste već podnijeli, to je moguće učiniti zaključno do posljednjeg dana za podnošenje prijave na javni natječaj.
2. Izvadak iz Zakona o službenicima i namještenicima u lokalnoj i područnoj (regionalnoj) samoupravi („Narodne novine“ 86/08, 61/11, 4/18), a koji se odnosi na natječajni postupak, dostupan je na linku <https://zadarska-zupanija.hr/images/izvadak_iz_zakona_2018.pdf>.

Riječni i pojmovni skupovi u ovom dokumentu koji imaju rodno značenje, bez obzira jesu li korišteni u muškom i ženskom rodu, odnose se na jednak način na muški i ženski rod.

Ovaj dokument objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr)

i na oglasnoj ploči Doma Županije dana 2. siječnja 2020. godine.

**ŽUPAN**

**v.r. Božidar Longin, dipl. ing.**